Klag oor moontlike bedrog met spesiale stemKiesers staan tou om ‘n spesiale stem tydens vanjaar se munisipale verkiesing uit te bring. (Foto: Twitter/IEC) Die VF Plus het op bewyse van “moontlike omvangryke bedrog” met spesiale stemme in die Drakenstein-kiesafdeling die Wes-Kaap afgekom en het ŉ klag daaroor by die Paarlse polisiekantoor ingedien. Suid-Afrikaners wat vroeër vir ŉ spesiale stem geregistreer het, kan vandag en môre hul stem uitbring. Die Onafhanklike Verkiesingskommissie (OVK) het Saterdag op Twitter melding gemaak van enkele haakplekke met betrekking tot die stemproses, maar in geheel het dit die eerste dag vlot verloop. Die VF Plus in die Drakenstein-gebied meen egter daar is bedrog met die spesiale kieserslys gepleeg deurdat veel meer kiesers op dié lys verskyn as wat aansoek gedoen het om ŉ spesiale stem uit te bring. “Sedert die sluitingsdatum op 4 Oktober vir aansoeke om ŉ spesiale stem uit te bring, het die VF Plus inligting van beweerde ongerymdhede in Drakenstein ontvang,” lui ŉ verklaring deur die VF Plus. “ŉ Bewys hiervan is gevind toe die party se kandidaat vir wyk 3, Rehan Kruger, met die bekendmaking van die spesiale stemlys op 28 Oktober gevind het dat selfs sý naam op die lys van persone is wat aansoek gedoen het om ŉ spesiale stem terwyl hyself nooit so ŉ aansoek ingedien het nie.” Volgens die party toon die lys aan dat 1 092 geregistreerde kiesers uit ŉ totaal van 1 110 in wyk 3 aansoek gedoen het om ŉ spesiale stem uit te bring. Dit verteenwoordig 98,38% van die kiesers in dié landelike wyk. “Dit is duidelik dat daar ernstige ongerymdhede betreffende die lys bestaan en dat daar duidelik met die spesiale stem-aansoeke gepeuter is.” Die VF Plus het die OVK in Drakenstein asook die betrokke munisipale kiesbeampte genader om kommentaar, maar het geen antwoord ontvang nie en het daarna die klag by die polisie ingedien. “Die party is bewus van moontlike soortgelyke ongerymdhede in ander wyke, maar ondersoek nog die aangeleentheid en sal ook daaroor optree indien nodig.” Die VF Plus se burgemeesterskandidaat vir Drakenstein, André Fourie, het die klag ingedien.